मनाङ दमकको फाइनलमा
मनाङ मर्स्याङ्दी क्लब मंगलबार दमक गोल्डकप फुटबल प्रतियोगिताको फाइनलमा पुगेको छ । मंगलबार पहिलो सेमिफाइनलमा मानेभञ्ज्याङ फुटबल क्लब दार्जिलिङलाई १–० ले हराएको हो । 
बिर्तामोड — मनाङ मर्स्याङ्दी क्लब मंगलबार दमक गोल्डकप फुटबल प्रतियोगिताको फाइनलमा पुगेको छ । मंगलबार पहिलो सेमिफाइनलमा मानेभञ्ज्याङ फुटबल क्लब दार्जिलिङलाई १–० ले हराएको हो । दमक–३ दुम्सेस्थित प्रस्तावित मदन भण्डारी रंगशालामा मनाङको जितमा विदेशी खेलाडी आफिज ओलावालेको गोल निर्णायक बन्यो । ओलावालेले २९ औं मिनेटमा गोल गरेका थिए । कमल श्रेष्ठको लामो पासमा बक्सभित्र रहेका ओलावालेले हेडमार्फत गोल गरेका थिए । गोलका लागि मनाङले सातौं मिनेटबाटै मानेभञ्ज्याङको पोस्टमा आक्रमण सुरु गरेको थियो । सुमन लामाको कडा प्रहार पोस्ट माथिबाट बाहिरिएको थियो । २० औं मिनेटमा टोलीका मोसाले बक्सभित्रबाट गरेको प्रहार बार नजिकैबाट बाहिरियो । २३ औं मिनेटमा मानेभञ्ज्याङका रन तामाङको प्रहार मनाङका गोलकिपर विशाल सुनारले नियन्त्रणमा लिए । ४३ औं मिनेटमा टोलीका विमल कुमारको प्रहार अकासियो ।६६ औं मिनेटमा मनाङका ओलावालेले गरेको हेडर गोल पोस्टको फ्रेमभित्र परेन । खेलमा निर्णायक गोलकर्ता ओलावाले प्लेयर अफ द म्याच भए । उनले १० हजार रुपैयाँ प्राप्त गरे । बुधबार डिफेन्डिङ च्याम्पियन नेपाल पुलिस क्लब र गोर्खा ब्वाइज रूपन्देहीबीच दोस्रो सेमिफाइनल हुनेछ ।